  Майя Бывальцева «Кырӟась арама» фестиваль ортчоз Ижкарын Гербер праздник улсын. «Удмурт кенешлэн» ӵектосэз коммерци луисьтэм огазеяськонъёслэн мерлык улонын бадӟым инты басьтӥсь ӵектосъёссыя кар конкурсын вормисьёс пӧлы шедиз. Шоркарысь творчествоя коллективъёс но празднике лыктэмъёс ваньзы ӵош тодмо удмурт кырӟанъёсты быдэстозы. Иворъёсъя «Удмуртия» агентстволы со сярысь вераз «Удмурт кенеш» огазеяськонлэн тӧроез Татьяна Ишматова. «Сое ми малпамы ортчытыны кар Гербер дыръя, малы ке шуоно калык люкаське. Герберлэсь — гырон быдтон праздниклэсь шӧмзэ кельтыны карын туж ик уг пӧрмы щуод-амар-а. Но сыӵе площадкамы вань бере, кыӵе ке но аспӧртэмлыкъёс пыртыны кулэ шуыса малпаським. «Удмурт кенеш» сыӵе кичӧлтонэн потӥз — Греберын кырӟанъя фестивалез ортчытыны. Дасяськыса лыктозы, ми со бордын ужаськомы ни, удмурт коллективъёс Ижкарысь. Котькуд ёросамы вань со коллективъёс — «Ӟардон», «Тюрагай», «Инвожо»… Матысь ёросъёсысь коллективъёслы но фестивале пыриськыны ӧтьыса вазиськиськом. Репертуар юнматэмын луоз, кудзэ ми ваньмы ӵош быдэстом. Песенникъёс лэсьтом. Та празднике котькуд лыктӥсь адями со кырӟанъёсты коллективъёсын ӵош быдэстыны быгатоз. Коллективъёслы азьвыл ик со кырӟанъёс сётэмын луозы, милям репетициосмы но луозы. Празднике лыктӥсь песенникез басьтыны но коллективъёсын ӵош кыраны быгатоз», — вераз Татьяна Ишматова. Кырӟанъёсты быръён бордын али ужа фестивальлэн радъясь комитетэз. Та нырысетӥез ужрад луоз бере, чакламын тужгес тодмо кырӟанъёсты басьтыны. Ӧжытсэ 20 кырӟан луоз. «Валтӥсез ужпум — калыкез огазеян. Азьвыл аръёсы «Удмурт кенешлэн» котькуд ёросысь ёзэтэз нимаз азбар лэсьтылӥз. Таяз арын одӥг бадӟым азбар луоз. Кулэ ӧвӧл люкиськыны. Кырӟан — со нырысетӥез огазеясь маке. Кыкетӥез, возьматыны, кыӵе асьмелэн визылась, чебер кырӟанъёсмы, сое карын улӥсьёслы возьматоно. Асьмеос культураез возьматыны турттӥськом бере, кырӟантэк сое нокызьы уд возьматы. Котькуд адями кырӟан пыр быгатэ аслэсьтыз сюлэм висёнзэ, сюлэм мылкыдзэ кисьтыны. Та ужрад пыр адямиос шӧдозы соос огазьын шуыса, соос учкисьёс гинэ ӧвӧл, соос ужрадэ пыриськисьёс», — пусйиз «Удмурт кенеш» огазеяськонлэн тӧроез. Татьяна Ишматовалэн верамезъя, Ижкарысь Кызьпу арамаын радъяськись Гербер нырысь ик дышем радлыкъя мыноз: праздникез усьтон, пӧртэм ӧръёсъя площадкаосын шулдыръяськон, ӝук сиён. Собере коллективъёс но вань мылкыд карисьёс ӵошен кырӟанъёсты быдэстозы. Бадӟым хор коня ке дасо, оло, нош сю адямиез огазеялоз. «Хорен кырӟаны туж секыт. Но со дышетэ ог-огмес кылыны но куарадэ шонер пуктыны. Со кырӟанын гинэ ӧвӧл, улонын но кулэ. Тон огнад ӧвӧл, ваньмыныз ӵош быгатӥськод кырӟаны но, мытыны но. Дырмы туж ӧжыт, но коллективъёслы оскисько», — вераз Татьяна Ишматова. Кӧня коньдон висъялозы, али тодмо ӧвӧл на. Ишматовалэн верамезъя, куриськон 80 сюрс манетлы сётэмын вал. Со кулэ песенникъёс поттыны, хормейстеръёсты уже кыскыны, интыез дасяны. Радъясьёсыз оско, азьланяз фестивалез элькун инлыкен но ортчытыны луоз. Тегъёс: Лулчеберет Ижкар Удмуртия фестиваль йӧскалыклулчеберет УдмуртКенеш Гербер праздникъёс  